作者:王奕
標題:賀新郎
內容:有客過東魯。自葛水、泛舟西下，帆開三楚。萬里湖光磨水鏡，際五老、落星煙渚。又飛過、二姑門戶。彭澤柳青新舊色，望九華、依約池陽路。風雨廟，烏江羽。蛾眉牛渚皆如故。問緣何、魯港汀洲，江聲無語。採石書生勳業在，吊錦袍、公子魂何處。流恨下、秦淮商女。多景樓頭吟北固，笑平山堂裡誰為主。且爛飲，瓊花露。